ห่วงระบายข้าวล่าช้าแผนจำนำปีหน้าสะดุด
ธ.ก.ส.ห่วงรัฐระบายข้าวอืด ทำขาดสภาพคล่องรับจำนำในฤดูกาลถัดไป
17 ก.ค. 2555

ธ.ก.ส.ห่วงรัฐระบายข้าวอืด ทำขาดสภาพคล่องรับจำนำในฤดูกาลถัดไป
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ได้รายงานต่อคณะอนุกรรมการบริหารความเสี่ยงโครงการรับจำนำข้าว เพื่อแสดงความเป็นห่วงการระบายข้าวสารในสต๊อกรัฐบาลที่ล่าช้า ที่อาจส่งผลกระทบกับการดำเนินโครงการรับจำนำข้าวในฤดูกาลถัดไป ใน 2 ด้าน คือ 1.สถานที่เก็บข้าวที่รับจำนำจากชาวนาไม่เพียงพอ และ 2.ขาดเงินทุนที่ใช้ในการรับจำนำ 
“หากไม่มีการขายข้าวออก ทำให้รัฐบาลขาดสภาพคล่องที่จะนำมาใช้ จนต้องมีการระดมทุนแทน ซึ่งจะกลายเป็นภาระงบประมาณที่เพิ่มมากขึ้น” ผู้จัดการ ธ.ก.ส.กล่าว
อย่างไรก็ตาม นายกิตติรัตน์ ณ ระนอง รองนายกรัฐมนตรีและ รมว.คลัง ได้รับทราบปัญหาดังกล่าวแล้ว และจะมีการเสนอต่อคณะกรรมการนโยบายข้าวแห่งชาติ (กขช.) เพื่ออนุมัติให้มีการระบายข้าวออกเร็วๆ นี้ เพื่อให้สอดคล้องกับข้าวนาปีฤดูกาลใหม่ที่จะเข้ามา ซึ่งคาดว่าจะเริ่มเปิดโครงการใหม่ในช่วงเดือน ต.ค.พ.ย.นี้
ทั้งนี้ โครงการรับจำนำข้าว 2 ครั้งที่ผ่านมา ใช้งบดำเนินการประมาณ 2.7 แสนล้านบาท แบ่งเป็นโครงการรับจำนำข้าวเปลือกนาปี ฤดูกาลผลิต 2554/2555 จำนวน 7 ล้านตัน วงเงินเกือบ 1.2 แสนล้านบาท และโครงการรับจำนำข้าวเปลือกนาปรังฤดูกาลผลิต 2555 ที่จะสิ้นสุดโครงการในเดือน ส.ค. คาดว่า จะมีข้าวเข้าโครงการจำนวน 11 ล้านตัน วงเงินเกือบ 1.6 แสนล้านบาท
นายลักษณ์ กล่าวว่า งบประมาณ ทั้งหมดที่ใช้ในโครงการรับจำนำข้าวที่ 2.7 แสนล้านบาทนั้น มาจากการให้สินเชื่อของ ธ.ก.ส. 9 หมื่นล้านบาท ส่วนที่เหลือเป็นเงินที่รัฐบาลกู้จากสถาบันการเงินในประเทศอีก 1.8 แสนล้านบาท
“ถ้ารัฐบาลระบายข้าวออกมาเร็วมีเงินมาชำระหนี้คืน สภาพคล่องของธนาคารก็จะเพิ่มขึ้นพอที่จะรับการจำนำข้าวในฤดูกาลใหม่ ซึ่งแต่ ละปี ธ.ก.ส. จัดสรรวงเงินโครงการจำนำข้าวไว้ 9 หมื่นล้านบาท หรือรองรับการรับจำนำปีละ 2 ครั้ง แต่ถ้ายังระบายข้าวล่าช้า ก็จะเป็นภาระหนักของรัฐในการระดมทุนเพื่อใช้รับจำนำปีต่อไป” นายลักษณ์ กล่าว
นายลักษณ์ กล่าวว่า การที่เกษตรกรนำข้าวเข้าโครงการรับจำนำข้าวเปลือกนาปรังมากกว่า 10 ล้านตัน เป็นเพราะการเร่งปลูกข้าวเพื่อทดแทนส่วนที่เสียหายจากน้ำท่วม